Bicara kes khalwat Aliff, Ruhainies, Februari tahun depan
Kuala Lumpur : Mahkamah Tinggi Syariah di sini hari ini menetapkan tarikh 20 dan 27 Februari tahun depan bagi perbicaraan kes khalwat penyanyi, Aliff Aziz dan pelakon, Ruhainies di sebuah kondominium, di sini, Mac lalu.Hakim Syarie Abu Suffian Abu Yaziz menetapkan tarikh itu selepas kedua-dua pihak bersetuju dengan tarikh-tarikh yang dicadangkan."Mahkamah menetapkan tarikh perbicaraan pada 20 Februari dan 27 Februari 2025 bagi tarikh perbicaraan," katanya.Terdahulu, Pegawai Pendakwa Syarie, Masroha Duki dan Mohd Nahar Mohamad dari Jabatan Agama Islam Wilayah Persekutuan (Jawi) memaklumkan bahawa pihak pendakwaan sudah menyerahkan dokumen kes antaranya senarai saksi-saksi.Peguam syarie, Abdul Hadi Mohamad Salleh dan Muhammad Amirul Ashraf A Ghani yang masing-masing mewakili Aliff dan Ruhainies mengesahkan dokumen terbabit.Pada 3 Julai lalu, Aliff atau nama sebenarnya Mohammad Aliff Aziz, 33, dan Ruhainies atau nama lengkapnya Nur Ruhainies Farehah Zainul Ilyas, 31, mengaku tidak bersalah selepas pertuduhan dibacakan terhadap mereka.Mengikut pertuduhan, Aliff didakwa berada bersama Ruhainies yang bukan isteri atau mahramnya dalam keadaan boleh menimbulkan syak bahawa tertuduh (Aliff) melakukan perbuatan tidak bermoral di sebuah unit kondominum di Bukit Bintang, di sini, jam 12.35 pagi, 9 Mac lalu.Ruhainies pula didakwa bersama seorang lelaki beragama Islam Mohamad Aliff yang bukan suami atau mahramnya dalam keadaan boleh menimbulkan syak melakukan perbuatan tidak bermoral pada tempat, masa dan tarikh sama.Justeru pertuduhan terhadap mereka dikemukakan mengikut Seksyen 27(a) Akta Kesalahan Jenayah Syariah (Wilayah-Wilayah Persekutuan) 1997 dan Seksyen 27 (b) akta yang sama yang membawa hukuman denda maksimum RM3,000 atau penjara tidak lebih dua tahun jika sabit kesalahan.Sebelum ini kisah khalwat mereka hangat diperkatakan apabila Ruhainies mengesahkan dia dan Aliff diserbu oleh pihak Jabatan Agama Islam Wilayah Persekutuan (Jawi) dan polis di kediamannya di ibu negara pada 8 Mac lalu.Ruhainies, dalam satu kenyataan berkata, keberadaan Aliff di dalam rumahnya adalah bertujuan untuk bertemu dengan ahli keluarganya yang dikenali aktor itu sejak 10 tahun lalu.Katanya, kakaknya, Risteena Munim juga antara individu yang menjadi saksi kerana berada di lokasi ketika tangkapan khalwat itu berlaku.Pada masa sama, Ruhainies turut mengakui kekhilafannya di sisi agama, kerana berada dalam situasi tersebut sekali gus menimbulkan syak wasangka negatif yang sepatutnya dapat dielakkan.Pada 13 Jun lalu, Aliff dan isterinya Bella Astillah sah bercerai talak satu kali kedua di Mahkamah Rendah Syariah di sini.Aliff melafazkan talak itu di hadapan Hakim Syarie Wan Mohd. Najib Wan Hamat, selepas mahkamah membenarkan permohonan cerai yang difailkan Bella selaku plaintif mengikut Seksyen 47 Akta Undang-Undang Keluarga Islam (Wilayah-Wilayah Persekutuan) 1984.